S-457/2005

Mál þetta, sem dómtekið var þann 12. júní sl., er höfðað hér fyrir Héraðsdómi Norðurlands eystra með ákæruskjali lögreglustjórans á Akureyri útgefnu þann 16. nóvember 2005 á hendur X, kt. 000000-0000, [...], Kópavogi,

„fyrir líkamsárás, með því að hafa laugardaginn 30. júlí 2005, við verslunarmiðstöðina Glerártorg á Akureyri, slegið A, kt. 000000-0000, a.m.k. tvö högg í andlitið og síðan sparkað í hann liggjandi, með þeim afleiðingum að hann hlaut 15 mm langa brotsprungu í ofanverðri kjálkaálmu vinstra megin.

Telst þetta varða við 1. mgr. 218. gr. almennra hegningarlaga nr. 19, 1940, sbr. 11. gr. laga nr. 20, 1981.

Þess er krafist að ákærði verði dæmdur til refsingar.

Í málinu gerir H-kk-nf I-kk-nf hrl. fyrir hönd A, kt. 000000-0000, […], bótakröfu á hendur ákærða að fjárhæð kr. 544.820,- auk vaxta frá 30. júlí 2005 skv. 1. mgr. 8. gr. laga nr. 38/2001 til að liðnum mánuði frá þeim degi, sem bótakrafan hefur verið birt tjónvaldi en síðan með dráttarvöxtum skv. 1. mgr. 6. gr. laga nr. 38/2001 til greiðsludags. “

Þann 12. júní sl. kom ákærði fyrir dóm og viðurkenndi brot sitt eins og því er lýst í ákæru. Er játning ákærða í samræmi við gögn málsins og telst brot hans því nægjanlega sannað og varða það við tilgreind lagaákvæði í ákæruskjali.

Ákærði kvaðst hinsvegar hafna fram kominni bótakröfu.

Samkvæmt vottorði sakaskrár ríkisins hefur ákærði einu sinni gengist undir sátt fyrir brot á fíkniefnalögum. Við ákvörðun refsingar ber að líta til ungs aldurs ákærða og þess að hann hefur skýlaust játað brot sitt. Hinsvegar ber að líta til þess að um fólskulega og tilefnislausa árás var að ræða.

Þykir refsing hans hæfilega ákveðin 3 mánaða fangelsi en rétt þykir að fresta fullnustu refsingarinnar skilorðsbundið í 2 ár frá birtingu dómsins að telja og skal refsingin falla niður að þeim tíma liðnum haldi ákærði almennt skilorð 57. gr. almennra hegningalaga nr. 19/1940, sbr. 4. gr. laga nr. 22/1955.

Bótakrafa A er þannig sundurliðuð:

Miskabætur kr. 500.000

Lögmannskostnaður kr. 44.820

Alls kr. 544.820

Samkvæmt ofangreindri niðurstöðu um sekt ákærða ber hann skaðabótaábyrgð á því tjóni sem rekja má til hinnar refsiverðu háttsemi.

Brotaþoli hlaut við árásina 15 mm langa brotsprungu í kjálka. Hann þurfti ekki að gangast undir aðgerð vegna meiðslanna en fékk hefðbundna verkjalyfjameðferð í töfluformi. Í læknisvottorði segir að slíkir áverkar sem hér um ræðir hafi venjulegast lítil sem engin eftirköst er frá líður. Með vísan til framangreinds þykja miskabætur samkvæmt 26. gr. skaðabótalaga nr. 50/1993, sbr. 13. gr. laga nr. 37/1999, hæfilega ákveðnar kr. 80.000,-. Þá ber einnig að dæma ákærða til að greiða lögmannskostnað brotaþola að fjárhæð kr. 44.820,-. Eða samtals kr. 124.820- ásamt vöxtum eins og greinir í dómsorði.

Í málinu liggur fyrir kostnaður vegna læknisvottorðs að fjárhæð kr. 12.500. Ber, með vísan til 164. gr. og 165. gr. laga nr. 19/1991 um meðferð opinberra mála, að dæma ákærða til greiðslu þeirrar fjárhæðar í sakarkostnað.

Dóminn kveður upp F-kk-nf Ó-kk-nf dómstjóri.

D Ó M S O R Ð :

Ákærði, X, sæti fangelsi í 3 mánuði en fresta skal fullnustu refsingarinnar og hún falla niður að liðnum 2 árum frá uppsögu dómsins að telja haldi ákærði almennt skilorð 57. gr. laga nr. 19/1940, sbr. 4. gr. laga nr. 22/1955.

Ákærði greiði A kr. 124.820- með vöxtum samkv. 1. mgr. 8. gr. laga nr. 38, 2001 frá 30. júlí 2005 til 30. desember s.á en síðan með dráttarvöxtum samkv. 1. mgr. 6. gr.sömu laga frá þeim degi til greiðsludags.

Ákærði greiði kr. 12.500 í sakarkostnað.

F-kk-nf Ó-kk-nf.